Олимпиадэ зэIухар иухащ
9-нэ,10-нэ, 11-нэ классхэм щеджэ еджакIуэ минитIым нэс хэту КъБКъУ-м щрагъэкIуэкIа V олимпиадэр иухащ.
Абы хэтащ Кавказ Ищхъэрэ федеральнэ округым и щIыналъэ куэдым щыщхэр: Осетие Ищхъэрэ — Аланием, Дагъыстэным, Ингушым, Къэрэшей-Шэрджэсым. Зэпеуэр предметибгъукIэ екIуэкIащ. Урысыбзэ, математикэ, обществознание, тхыдэ предметхэмкIэ зэпеуэхэрщ ныбжьыщIэ нэхъыбэ дыдэ зыхэтар
Олимпиадэр къызэзыгъэпэща КъБКъУ-м и школ академие цIыкIум и унафэщI Насып Артур зэрыжиIамкIэ, мыпхуэдэ зэпеуэхэр щIрагъэкIуэкIым и щхьэусыгъуэ нэхъыщхьэр еджакIуэ зэчиифIэхэр къэхутэнырщ, абыхэм я щIэныгъэм нэхъри хагъэхъуэнырщ.
Артур къызэригъэлъэгъуамкIэ, нэгъабэ елъытауэ мы гъэм хуэдитIкIэ нэхъыбэщ зэпеуэм хэтыну гупыж зыщIахэр. «Ар и щыхьэтщ еджапIэм и пщIэр нэхъ лъагэ зэрыхъум», — жиIащ Насыпым.
Зэпеуэм кърикIуахэр дяпэкIэ наIуэ къэхъунущ. ТекIуахэр къызэрыхэжаныкIа предметымкIэ баллитху хущIагъунущ ахэр еджапIэ нэхъыщхьэм щыщIэтIысхьэм деж.
КъБКъУ-м и
пресс-IуэхущIапIэ.
